**PREDKLADACIA SPRÁVA**

Ministerstvo životného prostredia Slovenskej republiky predkladá na rokovanie Legislatívnej rady vlády Slovenskej republiky návrh nariadenia vlády Slovenskej republiky, ktorým sa vyhlasuje chránený areál Ostrovné lúčky (ďalej len „návrh nariadenia vlády“) podľa § 21 ods. 1 a 4 a § 30 ods. 7 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“). Dôvodom vyhlásenia navrhovaného chráneného areálu Ostrovné lúčky (CHA Ostrovné lúčky) je aj formálne oznámenie Európskej komisie v rámci konania o porušení č. 2019/2141, ktoré sa týka nedostatočného vyhlasovania lokalít európskeho významu a schvaľovania programov starostlivosti.

Predkladaným návrhom nariadenia vlády sa za chránené územie vyhlásia tri územia európskeho významu. Prvým územím je SKUEV0269 Ostrovné lúčky, ktoré bolo zaradené do národného zoznamu území európskeho významu schváleného v roku 2004 vládou Slovenskej republiky a v roku 2008 Európskou komisiou. Lokalita bola zaradená do výnosu Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu (ďalej len „výnos MŽP SR č. 3/2004-5.1“) a do rozhodnutia Komisie 2008/26/ES z 13. novembra 2007, ktorým sa podľa smernice Rady 92/43/EHS prijíma zoznam lokalít európskeho významu v Panónskej biogeografickej oblasti (Ú. v. EÚ L 12, 15.1.2008) (ďalej len „rozhodnutie 2008/26/ES“). Rozhodnutie 2008/26/ES bolo ďalej aktualizované novšími rozhodnutiami a aktuálne je účinné vykonávacie rozhodnutie Komisie (EÚ) 2020/98 z 28. novembra 2019, ktorým sa v prípade panónskeho biogeografického regiónu prijíma jedenásta aktualizácia zoznamu lokalít s európskym významom (Ú. v. EÚ L 28, 31.1.2020) (ďalej len „vykonávacie rozhodnutie (EÚ) 2020/98“).

Druhým územím je SKUEV1269 Ostrovné lúčky, ktoré bolo zaradené do národného zoznamu území európskeho významu schváleného v roku 2011 vládou Slovenskej republiky a v roku 2013 Európskou komisiou. Lokalita bola zaradená do opatrenia Ministerstva životného prostredia Slovenskej republiky z 29. novembra 2018 č. 1/2018, ktorým sa mení a dopĺňa výnos Ministerstva životného prostredia Slovenskej republiky zo 14. júla 2004 č. 3/2004 – 5.1, ktorým sa vydáva národný zoznam území európskeho významu v znení opatrenia č. 1/2017 a do vykonávacieho rozhodnutia Komisie 2013/24/EÚ zo 16. novembra 2012, ktorým sa prijíma štvrtý aktualizovaný zoznam lokalít európskeho významu v panónskom biogeografickom regióne (Ú. v. EÚ L 24, 26.1.2013) (ďalej len „vykonávacie rozhodnutie 2013/24/EÚ“). Vykonávacie rozhodnutie 2013/24/EÚ bolo ďalej aktualizované novšími rozhodnutiami a aktuálne je účinné vykonávacie rozhodnutie (EÚ) 2020/98.

Tretím územím je SKUEV2269 Ostrovné lúčky, ktoré bolo zaradené do národného zoznamu území európskeho významu schváleného v roku 2017 vládou Slovenskej republiky a v roku 2019 Európskou komisiou. Lokalita bola zaradená do opatrenia Ministerstva životného prostredia Slovenskej republiky zo 7. decembra 2017 č. 1/2017, ktorým sa mení a dopĺňa výnos Ministerstva životného prostredia Slovenskej republiky zo 14. júla 2004 č. 3/2004 – 5.1, ktorým sa vydáva národný zoznam území európskeho významu a do vykonávacieho rozhodnutia (EÚ) 2019/16 zo 14. decembra 2018, ktorým sa prijíma desiata aktualizácia zoznamu lokalít s európskym významom v panónskom biogeografickom regióne (Ú. v. EÚ L 7, 9.1.2019) (ďalej len „vykonávacie rozhodnutie (EÚ) 2019/16“). Vykonávacie rozhodnutie (EÚ) 2019/16 bolo ďalej aktualizované aktuálne účinným vykonávacím rozhodnutím (EÚ) 2020/98.

Účelom vyhlásenia CHA Ostrovné lúčky je zabezpečenie priaznivého stavu predmetu ochrany CHA Ostrovné lúčky, ktorým sú štyri biotopy európskeho významu (z toho dva prioritné), dva biotopy národného významu, biotopy jedenástich druhov živočíchov európskeho významu, biotopy štyroch druhov živočíchov národného významu a biotopy desiatich druhov rastlín národného významu. Predmetom ochrany v území je aj zachovanie typického rázu lužnej krajiny, ktorá vznikla činnosťou rieky nížinného typu a ktorú tvorí mozaika lužných lesov, suchých a vlhkých lúk a riečnych ramien. V navrhovanej zóne A je účelom vyhlásenia aj zabezpečenie ochrany prirodzených procesov a umožnenie prirodzeného vývoja prírodných spoločenstiev. Ciele ochrany sú stanovené v projekte ochrany spracovanom ako podklad na vyhlásenie CHA Ostrovné lúčky a sú rozpracované v programe starostlivosti. Program starostlivosti o CHA Ostrovné lúčky je spoločne s projektom ochrany zverejnený na webovom sídle Štátnej ochrany prírody Slovenskej republiky na adrese <http://www.sopsr.sk/chaostrovnelucky/>.

CHA Ostrovné lúčky sa prekrýva s existujúcimi prírodnými rezerváciami (PR) Ostrovné lúčky (56,29 ha) a s PR Dunajské ostrovy (220,5 ha). Schválením návrhu nariadenia vlády dôjde k zrušeniu PR Ostrovné lúčky a PR Dunajské ostrovy, ktoré sa stanú súčasťou CHA Ostrovné lúčky (PR Ostrovné lúčky súčasťou zóny B a PR Dunajské luhy súčasťou zóny A).

Výmera navrhovaného CHA Ostrovné lúčky je 674,39 ha. V CHA Ostrovné lúčky sa podľa § 30 ods. 7 zákona navrhujú zóny A, B, C a D. Zóna A s výmerou 235,24 ha má navrhovaný piaty stupeň ochrany, zóna B s výmerou 68,67 ha má navrhovaný štvrtý stupeň ochrany, zóna C s výmerou 22,07 ha má navrhovaný tretí stupeň ochrany a zóna D s výmerou 348,41 ha má navrhovaný druhý stupeň ochrany.

Navrhovaný CHA Ostrovné lúčky sa prekrýva s Chráneným vtáčím územím SKCHVU007 Dunajské luhy, Chránenou krajinnou oblasťou Dunajské luhy a je súčasťou ramsarskej lokality Dunajské luhy, ktorá je chránená v zmysle Dohovoru o mokradiach majúcich medzinárodný význam predovšetkým ako biotopy vodného vtáctva.

Zámer vyhlásiť CHA Ostrovné lúčky bol v zmysle § 50 zákona oznámený Okresným úradom Bratislava. Pripomienky k zámeru zo strany dotknutých subjektov boli prerokované a zapracované do materiálu.

Ministerstvo životného prostredia Slovenskej republiky prostredníctvom ním poverenej odbornej organizácie ochrany prírody v rámci schvaľovacieho procesu pred predložením na rokovanie vlády Slovenskej republiky ako aj pred zápisom do katastra nehnuteľností doručí správcovi informačného systému (§ 38 ods. 2 zákona č. 326/2005 Z. z. o lesoch v znení neskorších predpisov) na adresy nlc@nlcsk.org a nlc-ulzi@nlcsk.org hranice CHA Ostrovné lúčky v dátovom formáte pre ukladanie vektorových priestorových dát pre geografické informačné systémy (napr. Esri shapefile), ktorý priestorovo popisuje geometrické body, línie a plochy hranice.

Návrh nariadenia vlády nie je predmetom vnútrokomunitárneho pripomienkového konania.

Návrh nariadenia vlády bol v medzirezortnom pripomienkovom konaní od 9. novembra 2020 do 30. novembra 2020. Pripomienky boli prerokované a zapracované do materiálu. Návrh nariadenia vlády sa na rokovanie Legislatívnej rady vlády Slovenskej republiky predkladá bez rozporov.

Dátum účinnosti návrhu nariadenia vlády je vzhľadom na predpokladanú dĺžku legislatívneho procesu a potrebnú legisvakačnú lehotu navrhnutý na 1. marec 2021.